Bent Bøgsted (DF), 2004-03-09:
Det er klart, at arbejdsløsheden altid bør bekymre enhver regering, uanset om den er borgerlig eller socialistisk, og det gør den jo også.
Der er mange forskellige faktorer, der kan være årsag til stigende arbejdsløshed, og en af de væsentligste, der spiller ind i den stigende arbejdsløshed, som vi har set det seneste år, er faktisk international afmatning, uanset om man vil indrømme det eller ikke. Arbejderbevægelsens Erhvervsråd
De har beregnet, at ud af en stigning på ca. 33.000 arbejdsløse er faldet i dollaren årsag til 28.000 ledige i Danmark.
Samtidig ser vi en tilsvarende stigning i arbejdsløsheden i hele EU.
Man kan så spørge, hvad der er ved at have en stærk euro, som kronen jo er knyttet til, sådan som især tyskerne og Frankrig har ønsket det, for at EU kan fremstå som den stærke økonomiske supermagt, når det sker på bekostning af en stigende arbejdsløshed i hele Europa.
Finansloven, som regeringen har lavet med Dansk Folkeparti, er med de skattelettelser, der ligger deri på ca. 6 mia. kr., fremrykning af offentlige investeringer på ca. 1,5 mia. kr., afgiftslettelser og skattestop med til at øge forbruget og dermed beregnet til at skabe ca. 10.000 arbejdspladser.
Der bliver hele tiden talt om, at der skal gøres noget, og der bliver sagt, at Socialdemokratiet er bedre til det end den borgerlige regering, men hvad sker der egentlig, hvis der bliver sat for meget i gang?
Jeg kan tydeligt huske ude på arbejdspladserne, at vi snakkede om, at vi ville blive ramt ret så hårdt af pinsepakken. Er det nu også det, den danske befolkning ønsker?
Jeg tror, at alle kan huske pinsepakken, det var i 1998 under den socialdemokratiske regering, at den kom, og det var endda på et tidspunkt, hvor jeg tror, at arbejdsløsheden var 30.000 højere, end den er i dag.
Jeg kan ikke huske tallet helt nøjagtigt.
Jeg tror ikke på, at det er det, som den danske befolkning ønsker, og det er i hvert fald ikke det, Dansk Folkeparti ønsker.
Forespørgslen omhandler også den stigende arbejdsløshed i Nordjylland.
Det er klart, at den bekymrer os alle.
I Nordjylland har vi netop et eksempel på afskedigelser i en eksportvirksomhed, nemlig Flextronic.
Det er ikke godt, men problemet er, at næsten alt, hvad der bliver lavet på Flextronic, er til eksport, og det skyldes i store træk afmatning på verdensmarkedet, at Siemens har opsagt kontrakten.
Vi skal så også huske på, at en sådan virksomhed har været igennem det før og er så kommet op igen, og der bliver også nu arbejdet på, at den kommer op igen.
Dansk Folkeparti er helt klart opmærksom på den stigende arbejdsløshed.
Derfor vil vi da også lægge pres på regeringen i de kommende forhandlinger om forsvarsforliget.
Vi skal også gøre, hvad vi kan, for at få ledige til at tage et nyt job, og det er rent ud sagt totalt utilfredsstillende, at der er undersøgelser, der viser, at der på landsplan er 10.000 stillinger, der ikke er besat.
Jeg så også gerne, at der blev set på G-dagene.
Det er helt klart utilfredsstillende
, når vi får henvendelser fra DUC Nord, der kan dokumentere, at de får afslag på afslag fra AF og kommunerne, selv om de står med en kursist, der har 100 pct. jobgaranti.
Det er klart utilfredsstillende. Det er også nødvendigt at se på, hvad der sker på jobformidlingsområdet.
Det er rent ud sagt ikke alle private aktører, der er egnet til at skaffe ledige i job, og derfor må ministeren nødvendigvis se nærmere på området og få de dårlige sorteret fra.
Men også kommunernes arbejde med at få ledige i job er stærkt kritisabelt.
Det er simpelt hen ikke effektivt nok.
Ligeledes er der problemer med arbejdsformidlinger, hvor der er rigtig mange ledige, der bliver ladt i stikken med besked om, at de vel kan se på nettet, om der er ledige stillinger.
For lige at vende tilbage til de her 10.000 ledige stillinger: Vi må jo få virksomhederne til at godtgøre, hvad det er, der er årsag til, at de ikke vil ansætte nogen af alle de ledige, og så må vi målrette kurser specielt til virksomhederne for at få de ledige i beskæftigelse.
Så lyser den røde lampe, og jeg når ikke anden halvdel af ordførertalen, men det er der ikke noget at gøre ved.